Jo kymmenet kaupat ja muut myyntipisteet kautta Suomen ovat rajoittaneet energiajuomien myyntiä alle 16-vuotiaille. Voit tarkistaa oman paikkakuntasi tilanteen helposti linkin kautta.

Energiajuomien myynti alle 16-vuotiaille kiellettiin ensimmäisenä Iissä kolme vuotta sitten. MARKKU RUOTTINEN

Suomen Vanhempainliiton kolme vuotta sitten alkuun panema liike Energiajuomat K 16 -kansalaisaloitteella haluttiin kieltää energiajuomien myynti alle 16-vuotiaille.

Aloitetta kannatti yli 32 000 suomalaista. Tämä määrä ei riittänyt asian viemiseksi eduskunnan käsittelyyn, mutta kauppiaat ovat alkaneet laittaa rajoituksia energiajuomien myyntiin.

Terveyden ja hyvinvoinnin laitos on suosittanut, että vähittäiskauppiaat rajoittaisivat energiajuomien myynnin yli 15-vuotiaille.

Vanhempainliiton sivuilla löytyy lista niistä energiajuomien myyntipisteistä, jotka ovat ovat rajoittaneet näiden juomien myyntiä. Myyntipisteet on luetteloitu kunnittain, joten siitä on helppo katsoa oman kunnan tilanne. Luettelossa on kymmeniä myyntipisteitä kautta Suomen.

– Pidämme myyntipaikkalistaa ajan tasalla meille tulevien ilmoitusten perusteella, kertoo Suomen Vanhempainliiton toiminnanjohtaja Ulla Siimes.

Kun liittoon tulee tieto uudesta tai poistuneesta paikasta, tiedot päivitetään.

– Välttämättä kaikki muutostiedot eivät kuitenkaan aina meille välity, joten sataprosenttisesti lista ei ole ajan tasalla, Siimes lisää.

Hyvää kansalaisaktiivisuutta

Vajaan 10 000 asukkaan Ii oli Suomen ensimmäinen kunta, joka kielsi juomien myynnin alle 16-vuotiaille. Tämän kiellon takana oli yksityisen henkilön aktiivinen kampanja.

Siimeksen mukaan eri puolella Suomea on erilaisia toimijoita, jotka ovat ahkeroineet energiajuomien myyntirajoitteen puolesta.

– Aika usein asialla on meidän paikallinen yhdistyksemme, joskus asian nostaa esiin yksittäinen kansalainen.

Usein hankkeet ovat hyvin paikallisia ja kohdistuvat juuri oman paikkakunnan alueen myyntipaikkoihin.

– Tämä on meidän näkökulmastamme aktiivista kansalaisuutta ja kansalaistoimintaa. On hyvä, että ihmiset ja yhdistykset puuttuvat asioihin, jotka omassa asuinympäristössä pohdituttavat ja jotka nähdään epäkohdiksi.

Valtakunnallisia aloitteita asian tiimoilta ei Vanhempainliiton kansalaisaloitteen jälkeen ole noussut esiin.

Mitä haittaa energiajuomista?

Jopa joka viides murrosikäinen altistuu sellaiselle kofeiinimäärälle, joka voi aiheuttaa ahdistuneisuutta ja jännittyneisyyttä sekä lisätä vieroitusoireiden riskiä.

Energiajuomien sisältämä kofeiini voi aiheuttaa joillekin jo pieninä määrinä sydämentykytystä, vapinaa, hermostuneisuutta ja verenpaineen nousua. Liiallinen kofeiini voi aiheuttaa muun muassa uniongelmia, ripulia ja pahoinvointia.

Energiajuomien sokeri ja happamuus voivat vaurioittaa hammaskiillettä, aiheuttaa vihlontaa ja muuttaa hampaiden ulkonäköä. Juomien sokeri voi aiheuttaa hampaiden reikiintymistä.

Energiajuomat yhdistettynä alkoholiin aiheuttavat asiantuntijoiden mukaan erityisesti nuorilla terveysriskin.

Puoli pulloa ylittää rajan

Yksi 0,33 litran energiajuomatölkki sisältää noin 14 palan verran sokeria. Yhden pienen tölkin kofeiinimäärä vastaa noin kahta desilitraa suodatinkahvia.

Elintarviketurvallisuusvirasto Eviran mukaan kofeiinin päivittäisen saannin tulisi alle 18-vuotiailla jäädä enintään 50 milligrammaan. Tämä määrä saadaan jo niin, että juodaan puolet pienestä pullosta energiajuomaa.

Myyntirajoitteisiin sitoutuneet kaupat valvovat kieltoa kysymällä energiajuomia ostavilta nuorilta paperit. Myyntipisteissä on näkyvillä tiedote, jossa kerrotaan, ettei energiajuomia myydä alle 16-vuotiaille.